b'\n_START_ARTICLE_\nDevetka\n_START_PARAGRAPH_\nDevetka (slu\xc5\xbebeno: nine-ball) jedna je od najrasprostranjenijih ina\xc4\x8dica biljara. Za razliku od osmice i desetke, igra\xc4\x8di ne moraju nominirati vlastite udarce, odnosno ni kugle koje \xc5\xbeele ubaciti niti za to predvi\xc4\x91ene rupe. Igra\xc4\x8d mora ostvariti kontakt bijele s najni\xc5\xbeom kuglom, iako ne mora ubacivati po redoslijedu. Po\xc5\xa1to su kugle na stolu numerirane od 1 do 9, jedinica se pri po\xc4\x8detku svake partije uvijek postavlja na \xc4\x8delo romba zbog jednostavnosti. Devetka se postavlja u sredinu te formacije kako bi se pobjeda iz po\xc4\x8detnog udarca \xc5\xa1to vi\xc5\xa1e ote\xc5\xbeala, dok se sedam ostalih kugli postavlja nasumi\xc4\x8dno. Pobje\xc4\x91uje se ili izravnim ubacivanjem devetke nakon \xc5\xa1to su sve ostale kugle uba\xc4\x8dene ili \xe2\x80\x9evezanjem\xe2\x80\x9d najmanje kugle i devetke. Dakle, pobijediti je mogu\xc4\x87e samo jednim udarcem, \xc5\xa1to devetku \xc4\x8dini izrazito dinami\xc4\x8dnom igrom._NEWLINE_Devetka se igra unatrag posljednjih sto godina, a korijene vu\xc4\x8de iz SAD-a. Pogodna je za kla\xc4\x91enje na ishod me\xc4\x91u protivnicima kroz \xc4\x8ditavu povijest zbog svoje prividne jednostavnosti; razlika u kvaliteti najmanje dolazi do izra\xc5\xbeaja ba\xc5\xa1 u ovoj igri, ponajvi\xc5\xa1e zbog \xe2\x80\x9eopu\xc5\xa1tenijih\xe2\x80\x9d pravila oko pobje\xc4\x91ivanja. Me\xc4\x91utim, igra obiluje zamkama i te\xc5\xa1kim udarcima, a svaki prekr\xc5\xa1aj ka\xc5\xbenjava se tako da protivnik postavlja bijelu kuglu gdje god po\xc5\xbeeli. \xc5\xa0tovi\xc5\xa1e, tre\xc4\x87i uzastopni prekr\xc5\xa1aj dovodi do gubitka partije.\n_START_SECTION_\nPravila\n_START_PARAGRAPH_\nPravo po\xc4\x8detnog udarca veoma je bitno u svim ina\xc4\x8dicama biljara. Turnirski igra\xc4\x8di znaju osvojiti partiju \xe2\x80\x9eiz \xc5\xa1tapa\xe2\x80\x9d, ne dozvoliv\xc5\xa1i protivniku nijedan udarac. Po\xc5\xa1to se utakmice igraju na neparan maksimalan broj partija, sprje\xc4\x8davaju\xc4\x87i time nerije\xc5\xa1ene ishode, jedan igra\xc4\x8d ima otvaranje vi\xc5\xa1e od suparnika. Pravo na po\xc4\x8detni udarac izbori se tzv. \xe2\x80\x9epribli\xc5\xbeavanjem\xe2\x80\x9d (tako\xc4\x91er: \xe2\x80\x9ebli\xc5\xbeenjem\xe2\x80\x9d). Naime, suparnici iz prostora predvi\xc4\x91enog za otvaranje istovremeno \xc5\xa1alju svoju kuglu dvjema du\xc5\xbeinama stola poku\xc5\xa1avaju\xc4\x87i ju dovesti \xc5\xa1to je bli\xc5\xbee mogu\xc4\x87e gornjoj kra\xc4\x87oj ravnini (\xe2\x80\x9emantineli\xe2\x80\x9d, \xe2\x80\x9e\xc5\xa1pondi\xe2\x80\x9d). Mogu\xc4\x87e je, dodu\xc5\xa1e rje\xc4\x91e, i bacanje nov\xc4\x8di\xc4\x87a za dodjelu prvog razbijanja. Tako\xc4\x91er, sukladno prethodnom dogovoru, mogu\xc4\x87e je da gubitnik ili pak pobjednik pro\xc5\xa1le partije otvara idu\xc4\x87u._NEWLINE_Prilikom po\xc4\x8detnog udarca, igra\xc4\x8d ne smije postaviti vi\xc5\xa1e od pola bijele kugle preko gornje crte. Bijela mora ostvariti kontakt s jedinicom prije bilo koje druge kugle. Barem \xc4\x8detiri kugle moraju dotaknuti neku od ravnina stola ili barem jedna kugla mora biti uba\xc4\x8dena, neovisno o prija\xc5\xa1njem uvjetu. Nepo\xc5\xa1tivanje bilo kojeg od navedenih pravila, uklju\xc4\x8duju\xc4\x87i i ubacivanje bijele u rupu, ostavlja protivniku mogu\xc4\x87nost ponovnog otvaranja ili nastavka igre s bijelom u ruci.\n_START_SECTION_\nPush-out\n_START_PARAGRAPH_\nAko je po\xc4\x8detni udarac pravilno izveden, sljede\xc4\x87i udarac mo\xc5\xbee biti najavljen kao push-out. Prilikom tog udarca, nije nu\xc5\xbeno ostvariti kontakt bijele ni s jednom kuglom ni ravninom stola. Svrha push-outa jest dovo\xc4\x91enje bijele u bolju poziciju nakon po\xc4\x8detnog udarca. Protivnik mo\xc5\xbee odbiti novonastalu situaciju vra\xc4\x87anjem prethodnog igra\xc4\x8da za stol. Optimalna strategija push-outa jest ostavljanje 50:50 udarca; ni pretjerano laganog da protivnik po\xc4\x8disti stol, ali ni pretjerano te\xc5\xa1kog da igra\xc4\x8d samog sebe uvali u probleme. Sedamdesetih godina 20. stolje\xc4\x87a, tzv. Texas Express pravilom, push-out dozvoljen je samo jednom po partiji i to odmah nakon razbijanja. Kugle uba\xc4\x8dene pri ovom udarcu ostaju u rupi, ali ne ra\xc4\x8dunaju se. Devetka uba\xc4\x8dena iz push-outa vra\xc4\x87a se na svoje mjesto iz po\xc4\x8detnog udarca. Svi ostali prekr\xc5\xa1aji, poput ubacivanja bijele ili dvostrukog kontakta \xc5\xa1tapa s bijelom, vode se kao uobi\xc4\x8dajeni te protivnik ima bijelu u ruci.\n_START_SECTION_\nRedoslijed ubacivanja\n_START_PARAGRAPH_\nIgra\xc4\x8d uvijek prvo mora dodirnuti najni\xc5\xbeu kuglu za stolom. Nakon kontakta, barem jedna kugla mora u\xc4\x87i u rupu da igra\xc4\x8d mo\xc5\xbee nastaviti igrati za stolom. Ako nijedna kugla nije uba\xc4\x8dena, onda barem jedna mora dodirnuti ravninu stola; nepo\xc5\xa1tivanje ovoga pravila prekr\xc5\xa1aj je i sankcionira se kao i svi ostali, protivni\xc4\x8dkom bijelom u ruci. Iako pravila zahtijevaju kontakt bijele i najni\xc5\xbee kugle, ubacivati se mo\xc5\xbee mimo redoslijeda. Dakle, pobjeda je ostvariva iz po\xc4\x8detnog udarca pod uvjetom da je bijela prvo dodirnula jedinicu. Nadalje, ako su na stolu ostale trica, \xc4\x8detvorka, petica, osmica i devetka, mogu\xc4\x87e je pobijediti povezivanjem trice i devetke, ili \xc4\x8dak vi\xc5\xa1e kugli._NEWLINE_Ukoliko igra\xc4\x8d ubaci devetku uz prekr\xc5\xa1aj (npr. ubaci bijelu), protivniku se dodijeli bijela u ruci, a devetka vra\xc4\x87a se na svoje mjesto iz po\xc4\x8detnog udarca. Ubacivanje bilo koje druge kugle iz prekr\xc5\xa1aja ostavlja tu kuglu u rupi. Tako\xc4\x91er, izbacivanje neke od kugli sa stola jest prekr\xc5\xa1aj, a ista se ne vra\xc4\x87a na stol. Iznimka je devetka koja ide natrag na svoje mjesto. Sve u svemu, pobje\xc4\x91uje se legalnim ubacivanjem devetke ili protivni\xc4\x8dkim trima uzastopnim prekr\xc5\xa1ajima, bez ijednog va\xc5\xbee\xc4\x87eg udarca u me\xc4\x91uvremenu. Svaki igra\xc4\x8dev valjani udarac bri\xc5\xa1e prethodne prekr\xc5\xa1aje.'